ምክር ቤቱ ውጤታማ ሥራዎች ማከናወኑንና 64 አዋጆችን ማፀደቁን ገለፀ
-የኢፌዴሪ ህዝብ ተወካዮች ምክር ቤት በተጠናቀቀው በጀት ዓመት ውጤታማ ሥራዎችን ማከናወኑን ገለፀ፡፡ ህዝባዊና አገራዊ ፋይዳ ያላቸው 64 አዋጆችን ማፅደቁንም አስታውቋል፡፡ምክር ቤቱ  ዓመታዊ አፈፃፀሙን በማስመልከት ዛሬ በፅህፈት ቤቱ በሰጠው ጋዜጣዊ መግለጫ እንዳመለከተው በአንደኛ ዓመት የሥራ ዘመን አመርቂ ተግባራት ተከናውነዋል፡፡ምክር ቤቱ ሁለተኛውን የዕድገትና የትራንስፎርሜሽን ዕቅድ በማፅደቅ ወደ ሥራ መግባቱን አፈ ጉባዔ አባዱላ ገመዳ ተናግረው መንግስታዊ መስሪያ ቤቶች ዕቅዳቸውን በማዘጋጀት ወደ ሥራ መግባታቸውን በዝርዝር ተመልክቶ አፈፃፀማቸውን መከታተሉንና መቆጣጠሩን አስታውቀዋል፡፡መንግስታዊ መስሪያ ቤቶቹ በየሩብ ዓመቱ ከሚያቀርቡት ሪፖርት በተጨማሪ የመስክ ላይ ምልከታ በማድረግም ውጤታማ ሥራዎችን ማከናወኑን አፈ ጉባዔው ገልፀዋል፡፡የክትትልና የቁጥጥር ሥርዓቱን ለማጠናከር የቋሚ ኮሚቴዎችን ቁጥር ከ16 ወደ 18 ማሳደጉንም አስረድተዋል፡፡ የመከላከያና የደህንነት ጉዳዮችን የሚከታተል ልዩ ኮሚቴ መደራጀቱንም አስረድተዋል፡፡በዋና ኦዲተር የሚቀርቡ ሪፖርቶችን መሰረት በማድረግም ችግር ያለባቸው ተቋማት ማስተካከያ እንዲያደርጉ ህጉ በሚፈቅደው መሰረት ምክር ቤቱ የሚጠበቅበትን ኃላፊነት መወጣቱን አቶ አባዱላ ተናግረዋል፡፡ከተለያዩ አገራት የፓርላማ ምክር ቤቶች ጋር የሁለትዮሽ ግንኙነት በመፍጠር ጠንካራ የዲፕሎማሲ ሥራ መሰራቱንም አስረድተዋል፡፡ በዚህ በኩል ከ32 ከሚበልጡ የተለያዩ አገራት ምክር ቤቶች ጋር ግኘኑነት መፈጠሩን ጠቁመዋል፡፡የመንግስት ዋና ተጠሪ ሚኒስትር አቶ አስመላሽ ወልደ ሥላሴ በበኩላቸው ምክር ቤቱ ለህዝብና ለአገር የሚጠቅሙ 46 አዋጆችን ማፅደቁን ይናገራሉ፡፡ እነዚህም ለልማቱ የሚያግዙና በምክር ቤት አባላት ጠንካራ ክርክር ተደርጎባቸው የፀደቁ ናቸው ይላሉ፡፡“የምክር ቤቱ ወንበር በገዠው ፓርቲ አባላት ብቻ የተያዘ በመሆኑ ሞቅ ያለ ክርክር አይታይበትም?” በሚል ለቀረበው ጥያቄ “ምክር ቤቱ ከሌላው ጊዜ በተሻለ ሞቅ ያለ ክርክር የታየበት ነው ፡፡ በቀጣይ ግን ከዚህ በላይ እንዲሆን ይጠበቃል።” ብለዋል፡፡የምክር ቤቱ አባላት ለህገ መንግስቱን ለህሊናቸው ታማኘ በመሆናቸው የህዝብ ጥቄዎች እንዲመለሱ ተገቢውን ጥረት ማድረጋቸውን አቶ አስመላሽ አስረድተዋል፡፡“በኦሮሚያና አማራ ክልሎች ለተፈጠሩት ችግሮች፣በጋምቤላ ለተከሰተው የህይወት መጥፋትና ዕገታ ምክር ቤቱ የበኩሉን በመወጣት ረገድ ፈጣን እርምጃ አልወሰደም?” በሚል ከጋዜጠኞች ለቀረቡ ጥያቄዎች ምክር ቤቱ ህገ መንግስታዊ ሥርዓቱን ተከትሎ ችግሮችን በማጥራትና በማረጋገጥ የሚጠበቅበትን ተወጥቷል የሚል ምላሽ ተሰጥቷልየምክር ቤቱ አዲስ ህንፃ ግንባታም ለ200 ዓመት ሊያገለግል በሚችል መልኩ ለመገንባት የዲዛይን ሥራው መጠናቀቁ ነው የተገለፀው፡፡በቀጣዩ ዓመትም የዲሞክራሲ ተቋማትን በማጠናከር የህዝቡን ፍላጎት ለማርካት የሚያስችሉ ተግባራትን ለማከናወን እንደሚሰራ ተመልክቷል፡፡